Kuffa, Štefan, poslanec NR SR (2014-10-28):
Páni kolegovia, tí, ktorí nechcete počúvať, nech sa páči, môžete odísť, a tí, ktorí chcete, tak nech sa páči počúvať. (S úsmevom povedané.) Ja som len chcel pokračovať v tej prerušenej rozprave. Chcem podotknúť, že ten boj proti korupcii, ktorý bol tu spomenutý, mne sa veľmi to páčilo v piatok, trošku si to priblížim, lebo niektorí ste tu neboli, tak to ešte pripomeniem, že to predsa nemôže byť boj proti lekárom, ktorí zobrali, prijali nejakých 20 eur za to, že predpísali ten recept. Ale chcem podotknúť a podčiarknuť inú vec. Keď si myslíme, že budeme bojovať proti korupcii prijatím zákona, ktorý sme prijali pred týždňom alebo desiatimi dňami, to nie je ten správny spôsob boja proti korupcii. V každom jednom zákone, ktorý prijíma tu táto Národná rada, máme bojovať proti korupcii, či je to školský zákon, či sa to týka zdravotníctva, či sa to týka výberu daní, či sa to týka udeľovania dotácií, v každom jednom zákone máme pamätať na to, aby neboli korumpovateľní ľudia. Toto je spôsob. A mne sa veľmi páčilo, a ja si veľmi dobre pamätám ten piatok, ako pán generálny prokurátor povedal jeden zo spôsobov a veľmi účinných spôsobov, to v inej rozprave tu zaznelo, ako bojovať proti tej korupcii. Je to v podstate výchovou v rodine. Toto je veľmi dôležité. Ak tam nebude ruka v ruke výchova, my môžeme sa tu ja neviem možno poskladať v tom a predbiehať v prijímaní zákonov, myslím si, že tak dostatočne nebudeme bojovať proti tej korupcii. Rovnako sa mi tiež páčila v podstate aj tá skutočnosť, keď v podstate aj pri tej dekriminalizácii ide aj možno o ľudí, ktorí sú závislí a závislí od drog, tí, ktorí sa potknú vo svojom živote, aby sme ich hneď pri prvom raze nekriminalizovali, ale aby sme boli aj veľkorysí a pôsobili výchovne na týchto ľudí, aby nekončili hneď vo väzniciach a možno aj tá vyšetrovateľská činnosť že by si dávala len čiarky. Dopoludnia tu ešte zaznela možno nejaká tá poznámka smerom k polícii, že sú tam nevzdelaní a podobne, a také dehonestujúce, no viete, však ja som aj v špeciálnom výbore, vôbec si to nemyslím, lebo sú to odborníci špičkoví. A neviem si to ani predstaviť, že by to robili ľudia bez vzdelania. Takže tí policajti alebo tá polícia, to nie sú len možno tí, ktorí chodia po ulici, ale to sú vysoko špičkoví odborníci, ktorí, si myslím, sú ľudia na správnom mieste. Sľúbil som, áno, nebudem viac ako desať minút, no tak požiadavka je tri minúty hovoriť. No ale chcel som ešte jednu vec podotknúť, nemôžem ju nespomenúť tu, a to zaznelo v tej správe a je to tam aj zaznamenané, tú skutočnosť, že v podstate tá kriminalita dotýkajúca sa dvoch krajov východného Slovenska, a to je Prešov a Košice, je enormne vysoká. S tým naozaj súhlasím, aj keď pán prokurátor to nespomenul presne, že čo sa za tým skrýva. Ale je to veľmi, veľmi bolestivá vec. A tiež nedá mi nespomenúť, už tak trošku tak preskakujem, lebo nechcem dlho zdržiavať, ale predsa sa len toho dotknem čiastočne, aj tú justíciu, aj tie súdy. A stotožňujem sa aj s pánom generálnym prokurátorom, a to v tom slova zmysle, že predsa nie je mysliteľné, aby sudca mal nejakých 52 premlčaných vecí, je to na jedného sudcu. To je úplne absurdné. A ako to aj spomenul, ak je ďalší sudca, ktorému hrozí nejakých 17 ďalších premlčaní, to voľačo potom v tom súdnictve nie je v poriadku. Veľmi úsmevne a tak zopakujem to ešte raz a to tak veľmi pekne pán generálny prokurátor povedal a je to tak na adresu prezidenta Policajného zboru, aby si urobil poriadok s policajtmi, lebo keď nebude si ho robiť on, tak že bude pán generálny prokurátor robiť poriadky s políciou. Myslím si, že sú to aj na mieste aj možno aj také vtipne povedané poznámky. Ale sú aj hlboko pravdivé, pretože predsa prokurátor aby to dožiadaval opätovne od vyšetrovateľa a doprosoval sa preto vyšetrovateľom, to je úplne absurdné. Tuto pán generálny prokurátor má pravdu. A vyšetrovateľ, prepáčte mi za výraz, zase ale nie je takým bohom z Olympu, ktorému sa bude prokurátor klaňať. On má jednoducho vyšetrovanie urobiť, spis uzavrieť, predložiť ho prokurátorovi, aby prokurátor mohol vo veci konať. Na záver chcem poďakovať pánu generálnemu prokurátorovi. Ja som za aj minuloročnú správu, aj keď krátko bol vo svojej funkcii, hlasoval a budem hlasovať aj tentoraz za túto správu, ktorú predložil pán generálny prokurátor. Chcem pánu generálnemu prokurátorovi aj poďakovať aj za tú ambíciu, ktorú má vo svojej činnosti, pán prvý námestník, keby ste to tlmočili aj pánu generálnemu prokurátorovi. Ja som myslel, že budem mať tú česť mu to povedať, čosi som mu o tom aj povedal, tak v priamom prenose, ale aspoň teda sprostredkovane. A som rád, že má takú ambíciu, aby naozaj sme konštatovali, že nestačí, ako to je, ale treba aj, prečo to je tak, hej. Tak aj tú správu, ktorá tu je predložená, tak ja hodnotím pozitívne. Ďakujem za pozornosť.